b'\n_START_ARTICLE_\nStralsundin ruuhet\n_START_PARAGRAPH_\nStralsundin ruuhet (tai Stelasundin ruuhet) ovat kolme muinaista ruuhta, jotka l\xc3\xb6ydettiin vuonna 2002 Stralsundin hansakaupungissa j\xc3\xa4rjestetyiss\xc3\xa4 arkeologisissa kaivauksissa (Fundplatz 225 eli Mischwasserspeicher). Kaksi niist\xc3\xa4 ovat noin 7000 vuotta vanhoja ja kolmas noin 6000 vuotta vanha._NEWLINE_Kaivauksissa on avattu 200 m\xc2\xb2 alue, josta on l\xc3\xb6ydetty kivikauden esineist\xc3\xb6\xc3\xa4 mesoliittiselta- ja neoliittiselta kausilta.\n_START_SECTION_\nRuuhi 1\n_START_PARAGRAPH_\nVanhin ruuhista l\xc3\xb6ydettiin hajonneena usean osaan p\xc3\xa4\xc3\xa4osin lounas-koilliseen asettuneena. Kaksi suurinta osaa olivat 8 ja 6 metri\xc3\xa4 pitki\xc3\xa4, mutta muut osat alle kaksi metri\xc3\xa4 pitki\xc3\xa4. Osista on voitu p\xc3\xa4\xc3\xa4tell\xc3\xa4, ett\xc3\xa4 ruuhi oli aikoinaan noin 12 metri\xc3\xa4 pitk\xc3\xa4 ja 60 senttimetri\xc3\xa4 leve\xc3\xa4._NEWLINE_Ruuhi oli koverrettu pitk\xc3\xa4st\xc3\xa4 suorasta lehmuksesta. Veneen pohja oli kuorittu puhtaaksi kaarnasta ja sis\xc3\xa4puoli koverrettu auki. Laidoissa havaittiin ep\xc3\xa4s\xc3\xa4\xc3\xa4nn\xc3\xb6llisin v\xc3\xa4limatkoin porattuja pieni\xc3\xa4 halkaisijaltaan 2\xe2\x88\x924 senttimetrin reiki\xc3\xa4. T\xc3\xa4m\xc3\xa4 on voinut liitty\xc3\xa4 halkeaman korjaamiseen, mutta sit\xc3\xa4 ei olla viel\xc3\xa4 tutkimuksilla vahvistettu.\n_START_SECTION_\nRuuhi 2\n_START_PARAGRAPH_\nRuuhet 2 ja 3 l\xc3\xb6ydettiin makaamassa vierekk\xc3\xa4in pohjois-etel\xc3\xa4suuntaisina. Ruuhen 2 pituus on ollut noin 8 metri\xc3\xa4 pitk\xc3\xa4 ja 60\xe2\x88\x9270 senttimetri\xc3\xa4 leve\xc3\xa4. Se l\xc3\xb6ytyi useassa osassa, joista kaksi osaa olivat suuria, mutta muut kappaleet olivat hajonneet pieniksi palasiksi. Ruuhi oli litistynyt sedimenttien painosta eik\xc3\xa4 keulan paikkaa kyetty en\xc3\xa4\xc3\xa4 osoittamaan. Veneen pohjalta l\xc3\xb6ytyi 20 senttimetrinen palanut l\xc3\xa4ikk\xc3\xa4. T\xc3\xa4m\xc3\xa4kin ruuhi oli valmistettu lehmuksen rungosta.\n_START_SECTION_\nRuuhi 3\n_START_PARAGRAPH_\nRuuhi 3, joka on ollut noin 9 metri\xc3\xa4 pitk\xc3\xa4 ja 60\xe2\x88\x9270 senttimetri\xc3\xa4 leve\xc3\xa4, l\xc3\xb6ydettiin kolmeen osaan hajonneena. Laidan paksuus on ollut 2\xe2\x88\x923 senttimetri\xc3\xa4 ja laidan pinnasta erottaa viel\xc3\xa4 heikosti ty\xc3\xb6st\xc3\xb6n j\xc3\xa4lki\xc3\xa4. My\xc3\xb6s t\xc3\xa4st\xc3\xa4 ruuhesta l\xc3\xb6ytyi j\xc3\xa4lki\xc3\xa4 tulenpidosta, koska ruuhen sis\xc3\xa4lt\xc3\xa4 l\xc3\xb6ytyi 20 senttimetri\xc3\xa4 leve\xc3\xa4 ja l\xc3\xa4hes py\xc3\xb6re\xc3\xa4 hiiltynyt ja tummunut alue. Ruuhi on tehty lehmuksesta ja se muistuttaa joiltakin ominaisuuksiltaan Tanskalaista Lystrupin 1 ruuhta.\n_START_SECTION_\nAsuinpaikan l\xc3\xb6yt\xc3\xb6j\xc3\xa4\n_START_PARAGRAPH_\nRuuhien joukosta l\xc3\xb6ydetyt puutukkien j\xc3\xa4\xc3\xa4nteet ajoitettiin vuosirenkaiden avulla 5100\xe2\x88\x924800 eaa.. Kaivaukselta l\xc3\xb6ytyi puisia ja luisia esineen osia, kuten piikkej\xc3\xa4 ja naskaleita, nuolenk\xc3\xa4rki\xc3\xa4, nuijan varsia ja muita m\xc3\xa4\xc3\xa4rittelem\xc3\xa4tt\xc3\xb6mi\xc3\xa4 katkelmia. Kiviesineit\xc3\xa4 olivat s\xc3\xa4leen katkelmat, kaapimet ja veitset sek\xc3\xa4 lis\xc3\xa4ksi keramiikan sirpaleet. Osa sirpaleista voitiin koota tunnistettaviksi astian osiksi. N\xc3\xa4m\xc3\xa4 esinel\xc3\xb6yd\xc3\xb6t viittaavat Erteb\xc3\xb8llen kulttuurin aikaan.'